b'\n_START_ARTICLE_\nBeratis\n_START_SECTION_\nIstorija\n_START_PARAGRAPH_\nBeratis ir jo apylink\xc4\x97s yra vienos seniausiai apgyvendint\xc5\xb3 Albanijos viet\xc5\xb3, pirm\xc5\xb3j\xc5\xb3 gyventoj\xc5\xb3 gyvenviet\xc4\x97s liekanos datuojamos nuo akmens am\xc5\xbeiaus laikotarpio. \xc5\xa0ioje vietov\xc4\x97je taip pat gausiai randama ir kit\xc5\xb3 prie\xc5\xa1istor\xc4\x97s \xe2\x80\x93 \xc5\xbealvario ir gele\xc5\xbeies am\xc5\xbeiaus \xe2\x80\x93 gyvenvie\xc4\x8di\xc5\xb3 liekan\xc5\xb3. Senov\xc4\x97s laikais, prasid\xc4\x97jus indoeuropie\xc4\x8di\xc5\xb3 migracijai, \xc5\xa1ioje vietoje apsigyveno ilyr\xc5\xb3 prot\xc4\x97vi\xc5\xb3 gentys. Nuo pat ankstyvosios antikos laik\xc5\xb3, \xc5\xa1i vietov\xc4\x97, kaip ir likusi Albanijos dalis, buvo smarkiai veikiama graik\xc5\xb3 kult\xc5\xabros._NEWLINE_Pirmoji pastovi didesn\xc4\x97 \xc4\xaftvirtinta ilyr\xc5\xb3 gyvenviet\xc4\x97 minima VI a. pr. m. e.. To meto gyvenviet\xc4\x97 istoriniuose \xc5\xa1altiniuose minima Antipatr\xc4\x97jos vardu. Antikiniu periodu miesto teritorija ir jo apylink\xc4\x97s ilg\xc4\x85 laik\xc4\x85 priklaus\xc4\x97 to meto senov\xc4\x97s valstyb\xc4\x97ms: Senov\xc4\x97s Makedonijai, nuo II a. pr. m. e. Romos imperijai, nuo IV a. \xe2\x80\x93 Ryt\xc5\xb3 Romos imperijai, kuriai valdant, miestas buvo \xc5\xbeinomas Pulcheriopolio vardu._NEWLINE_Nuo VI a. pabaigos, \xc4\xaf Balkan\xc5\xb3 region\xc4\x85 \xc4\x97mus skverbtis slav\xc5\xb3 gentims, palaipsniui \xc5\xa1i vietov\xc4\x97 buvo gausiai apgyvendinta slav\xc5\xb3 \xe2\x80\x93 dabartini\xc5\xb3 makedon\xc5\xb3 ir bulgar\xc5\xb3 prot\xc4\x97vi\xc5\xb3, ta\xc4\x8diau nepaisant to, miestas ir aplinkin\xc4\x97s vietov\xc4\x97s i\xc5\xa1liko daugiataut\xc4\x97s, kuriose kompakti\xc5\xa1kai gyveno, graikai, albanai, slavai ir tuomet pakankamai gausi rumunams artima arumun\xc5\xb3 tauta._NEWLINE_IX a. miestas buvo u\xc5\xbeimtas bulgar\xc5\xb3 caro Simeono I vadovaujamos bulgar\xc5\xb3 kariuomen\xc4\x97s. Nuo IX iki XIII a. miestas priklaus\xc4\x97 Bulgarijos karalystei. 1204 m., ketvirtojo kry\xc5\xbeiaus \xc5\xbeygio metu kry\xc5\xbeiuo\xc4\x8diams u\xc5\xbe\xc4\x97mus Konstantinopol\xc4\xaf, ir Bizantijai kur\xc4\xaf laik\xc4\x85 suskilus \xc4\xaf kelias valstybes, XIII a. miestas tapo pavaldus viduram\xc5\xbei\xc5\xb3 Graikijos valstybei \xe2\x80\x93 Epyro Despotijai. XIII a. yra minima mieste esant dvide\xc5\xa1imt ba\xc5\xbeny\xc4\x8di\xc5\xb3 ir viena me\xc4\x8det\xc4\x97, skirta turk\xc5\xb3 samdini\xc5\xb3 dvasin\xc4\x97ms reikm\xc4\x97ms tenkinti; miesto gyventoj\xc5\xb3 absoliuti dauguma buvo krik\xc5\xa1\xc4\x8dionys. Minimu laikotarpiu Beratis buvo Ochrido arkivyskupijos jurisdikcija._NEWLINE_1345 m. miestas atiteko serbams ir tapo tuometin\xc4\x97s Serbijos karalyst\xc4\x97s dalimi. Valdant serbams, miestui buvo suteiktas Beligrado (\xd0\x91\xd0\xb5\xd0\xbb\xd0\xb8\xd0\xb3\xd1\x80\xd0\xb0\xd0\xb4) \xe2\x80\x93 \xe2\x80\x9ebaltojo miesto\xe2\x80\x9c \xe2\x80\x93 vardas, i\xc5\xa1 kurio ir yra kildinamas dabartinis miesto pavadinimas. Galiausiai, 1450 m., Beratis buvo u\xc5\xbegrobtas Osman\xc5\xb3 imperijos kariuomen\xc4\x97s, kurios valdymo laikais prad\xc4\x97jo plisti islamas, \xc4\x97m\xc4\x97 gaus\xc4\x97ti alban\xc5\xb3 ir turk\xc5\xb3 persik\xc4\x97l\xc4\x97li\xc5\xb3. Turkams u\xc5\xbegrobus Berat\xc4\xaf, mieste prasid\xc4\x97jo ekonominis nuosmukis, u\xc5\xbesites\xc4\x99s iki pat XVII a., kuomet miestas tapo svarbiu regionu ekonominiu, amat\xc5\xb3 ir kult\xc5\xabros centru._NEWLINE_1809 m. mieste \xc4\xafsitvirtino vienas garsiausi\xc5\xb3 alban\xc5\xb3 kovotoj\xc5\xb3 prie\xc5\xa1 turk\xc5\xb3 jung\xc4\x85 \xe2\x80\x93 Ali Pa\xc5\xa1a Teplenietis, kuriam valdant miestas, kartu su piet\xc5\xb3 Albanija ir \xc5\xa1iaur\xc4\x97s vakar\xc5\xb3 Graikija, buvo fakti\xc5\xa1kai nepriklausomi nuo osman\xc5\xb3 vald\xc5\xbeios. Nuo XIX a., miestas tapo vienu svarbiausiu alban\xc5\xb3 tautinio jud\xc4\x97jimo centr\xc5\xb3, 1880 m. par\xc4\x97musio Prizreno lygos rezoliucij\xc4\x85, reikalaujan\xc4\x8di\xc4\x85 suteikti Albanijai autonomijos status\xc4\x85 Osman\xc5\xb3 imperijos sud\xc4\x97tyje. Nuo 1867 iki 1912 m. miestas buvo Janinos vilajeto, Berato sand\xc5\xbeako centru. Albanijai paskelbus nepriklausiomyb\xc4\x99, 1913 m. \xc5\xa1is miestas atiteko naujai susiformavusiai valstybei._NEWLINE_II pasalinio karo i\xc5\xa1vakar\xc4\x97se, 1939 m., miestas buvo u\xc5\xbeimtas Italijos kariuom\xc4\x97n\xc4\x97s. 1943 m. miestas buvo okupuotas hitlerin\xc4\x97s Vokietijos karuom\xc4\x97n\xc4\x97s, kol, galiausiai, 1944 m. buvo i\xc5\xa1vaduotas Albanijos komunist\xc5\xb3 partijos vadovaujam\xc5\xb3 partizan\xc5\xb3. 1944 m. miestas tapo laik\xc4\x85ja komunist\xc5\xb3 vyriausyb\xc4\x97s b\xc5\xabstine._NEWLINE_D\xc4\x97l po karo prad\xc4\x97tos industrializacijos, miesto reik\xc5\xa1m\xc4\x97 dar labiau i\xc5\xa1augo, miestas tapo pramoniniu, socialiniu bei kult\xc5\xabriniu piet\xc5\xb3 Albanijos centru. Ta\xc4\x8diau skirtingai nei daugumoje kit\xc5\xb3 didesni\xc5\xb3 Albanijos miest\xc5\xb3, mieste buvo vystoma lengvoji ir maisto pramon\xc4\x97. To prie\xc5\xbeastis buvo Albanijos komunist\xc5\xb3 partijos i\xc5\xa1leistas nutarimas, miestui suteikiantis miesto \xe2\x80\x93 muziejaus status\xc4\x85._NEWLINE_\xc5\xbdlugus komunistiniam re\xc5\xbeimui ir nustojus veikti planin\xc4\x97s ekonomikos d\xc4\x97sniams, Beratis, kaip ir kiti Albanijos miestai smarkiai nukent\xc4\x97jo nuo XX a. de\xc5\xa1imtojo de\xc5\xa1imtme\xc4\x8dio prad\xc5\xbeios ekonomin\xc4\x97s kriz\xc4\x97s. 1997 m., \xc5\xbelugus Albanijos ekonomikai ir \xc5\xa1aliai \xc4\xafklimpus \xc4\xaf politin\xc4\x99, ekonomin\xc4\x99 ir socialin\xc4\x99 kriz\xc4\x99, mieste kilo neramum\xc5\xb3, susir\xc4\x97mim\xc5\xb3 su policija.'